**Predkladacia správa**

Medzinárodne organizovaná trestná činnosť súvisiaca s vozidlami a s vodičskými preukazmi je závažným globálnym problémom, proti ktorému v súčasnosti bojujú všetky štáty medzinárodného spoločenstva. Činnosť a štruktúra organizovaných zločineckých skupín je
na vysokej profesionálnej úrovni s dôslednou konšpiráciou. Uvedený druh trestnej činnosti môže byť medzinárodne prepojený aj na iné formy trestnej činnosti, ako napríklad obchodovanie sľuďmi, drogami a zbraňami.

# Efektívne možno týmto negatívnym protispoločenským konaniam predchádzaťa bojovať proti nim medzinárodnou spoluprácou orgánov podieľajúcich sa na boji proti tomuto druhu trestnej činnosti. Na zintenzívnenie spoločného úsilia a spolupráce v uvedenej oblasti bude medzinárodnou platformou pristúpenie Slovenskej republiky k Zmluve oeurópskom informačnom systéme vozidiel a vodičských preukazov (EUCARIS) (ďalej len „zmluva“).

Podnetom na pristúpenie Slovenskej republiky k zmluve sa stalo aj Rozhodnutia Rady
z 22. decembra 2004 o potláčaní trestnej činnosti súvisiacej s vozidlami, ktorá má cezhraničné dôsledky (2004/919/ES) (Ú. v. EÚ L 389/28, 30.12.2004), a ktoré priamo vyzýva členské štáty na pristúpenie k zmluve. Ustanovenie ods. 12 preambuly tohto rozhodnutia ustanovuje, že boj proti trestnej činnosti súvisiacej s vozidlami bude zintenzívnený zvýšením počtu členských štátov, ktoré pristúpia k zmluve.

Zmluva je základom vytvorenia systému, prostredníctvom ktorého príslušné orgány zmluvných strán získajú prístup do databázy obsahujúcej informácie o vozidlách a/alebo vodičských preukazoch.

Účelom Európskeho informačného systému vozidiel a vodičských preukazov je zabezpečiť presnosť a spoľahlivosť centrálnych evidencií vozidiel a vodičských preukazov zmluvných strán, napomáhať pri predchádzaní, vyšetrovaní a stíhaní trestných činov týkajúcich sa evidencie vozidiel, vodičských preukazov a iných podvodov a trestných činov týkajúcich sa vozidiel a rýchla výmena informácií o údajoch o vozidlách a vodičských preukazoch medzi zmluvnými stranami.

V rámci Európskeho informačného systému vozidiel a vodičských preukazov si ústredné orgány evidencie navzájom umožnia prístup do vybraných častí údajov uložených
vcentrálnych evidenciách vozidiel a vodičských preukazov zmluvných strán. Na tento účel má každý ústredný orgán evidencie vlastný hardvér, ktorý pri použití spoločného softvéru umožní prístup k údajom zo svojich vlastných centrálnych evidencií vozidiel a vodičských preukazov a poskytne prístup k údajom z centrálnych evidencií vozidiel a vodičských preukazov iných zmluvných strán.

Pristúpením Slovenskej republiky k zmluve sa predpokladá zlepšenie operatívnej spolupráce jednotlivých útvarov Policajného zboru pri objasňovaní a dokumentovaní trestnej činnosti na úseku krádeží motorových vozidiel.

Ministerstvo vnútra SR po vzájomných konzultáciách s Ministerstvom zahraničných vecí SR a vo vzájomnej zhode predkladá návrh zmluvy ako prezidentskú medzinárodnú zmluvu, ktorá je podľa článku 7 ods. 4 Ústavy Slovenskej republiky medzinárodnou zmluvou priamo zakladajúcou práva alebo povinnosti fyzických osôb alebo právnických osôb a podľa článku 7 ods. 5 Ústavy Slovenskej republiky je medzinárodnou zmluvou, na ktorej vykonanie nie je potrebný zákon, a ktorá má prednosť pred zákonmi (zákon 315/1996 Z. z. v znení neskorších predpisov).

Návrh zmluvy zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a so všeobecnými zásadami medzinárodného práva, ako aj so záväzkami Slovenskej republiky vyplývajúcimi jej z iných medzinárodných dokumentov.

Predkladaný materiál nemá finančný vplyv na štátny rozpočet, výdavky spojené s realizáciou predmetnej zmluvy budú zabezpečené v rámci rozpočtovej kapitoly Ministerstva vnútra Slovenskej republiky na príslušný rozpočtový rok bez dodatočných požiadaviek na štátny rozpočet.

Predkladaný materiál nemá ekonomický, environmentálny vplyv ani vplyv na zamestnanosť a podnikateľské prostredie.

Vláda Slovenskej republiky uznesením č. 443 z 2. júla 2008 vyjadrila súhlas s pristúpením Slovenskej republiky k Zmluve o európskom informačnom systéme vozidiel a vodičských preukazov (EUCARIS) a odporučila prezidentovi Slovenskej republiky podpísať listinu o prístupe Slovenskej republiky k zmluve po vyslovení súhlasu Národnej rady Slovenskej republiky podľa článku 86 písm. d) Ústavy Slovenskej republiky.